
بەناوی خوا
ئەم نامیلکە پەخشانێکی -بە ڕەسەن- ڕووسیە؛ نووسراوەی بریژیت ونگوربورسکی؛ کە بە چەند زمانان وەرگەڕاوەتەوە.
ساڵی ١٣٦٢ هەتاوی ١٩٨٣ زایینی «کانون پرورش فکری کودکان و جوانان» بەرگێک لەو کتێبەی پێدام -کە لە ئاڵمانی ڕا وەرگەڕابوە سەر فارسی و چاپ کرا بوو- بیکەمە کوردی و چاپی کەن. وەرگێڕاوە زۆر خاو و خلیسک و بێ تام، نەخشەکانیشی نەپۆڕ و ناشیرین بوون؛ بەڵام بەو حاڵەش شوێنی هەستی ناسکی نووسەرەکەی -وەکوو ئاوێ پووش و پەڵاش دایپۆشیبێ- جارجارە خۆی بەرچاو دەخست و دەردەکەوت کە چۆناوچۆن توانیویە وەستایانە، بناغەی ئەو چیرۆکە کورتە داڕێژێ و لە ئاکامدا قسەیەکی خۆش، بکاتە ئامۆژگارییەکی پوخت و پاراو.
هەرچەندی حەولمدا، نە ئەسڵی نووسراوە و نە هیچ وەرگێڕاوێکی -بە هیچ زمانێ- دەستم نەکەوت. فارسییەکەش ئەوە حاڵیەتی. دیارە بەم جۆرە بۆ منێک کە تازە گارەگارە کوردیم دەخوێند و لارەلارەیەک دەمنووسی، کاری وا مەیسەر نەدەبوو.
بردمە خزمەتی بلیمەتی وەرگێڕان، خوالێخۆشبوو «مامۆستا هەژار» و لەسەر تا خوار نووک و بەدی کارەکەم بۆ گێڕایەوە. مامۆستا سووکەچاوێکی پێدا خشاند؛ کەیفی گرتی. وەک بڵێی ئەم پێنج ئەنگوستە، ئەو پێنج زارەوەی زمانی کوردی وەبیر هێنابۆوە -کە هیچیان ئەوانی دیکە بە هیچ ناگرن!- فەرمووی: زۆر باشە کارێکی لەگەڵ دەکەم. چەن ڕۆژ لەودوا بانگی کردم؛ کە خوێندیەوە، وەک مردوێکی زیندوو کردبێتەوە، وا بوو. زۆر ئافەرینم لە خۆم کرد! جا توخوا حەیف نەبوو ئەو ئەستێرە جوانە، لە ئاسمانی زمان و فەرهەنگی کوردیدا -بۆ مناڵ و تازەلاومان- وەدی نەیێت و نەبێت و خۆ نەنوێنێ و نەدرەوشێ و چاو هەڵنەیێنێ؟
وەک ڕۆڵەیەکی خۆشەویست، لە دەستی مامۆستام سەند و پۆشتەم کرد و دام بە «کانون پرورش فکری کودکان و جوانان»؛ بەو مەرجە بیدەن نەخش و نیگارێکی جوان و لەباری هێژای ئەو کارەی بۆ ساز کەن. «بەڵێ بە چاوان» یان گوت و لێیان ساندم. ئیتر خەبەرێکی نەبوو، تا بیستم لە چاپ دەرچووە. چاوم پێکەوت سڕی کردم. بە بێ ئەوەی خۆ ماندوو کەن، هەر بەو وێنە بێ فەڕانەی فارسییەکەی و بە چەن هەڵە و پەڵەیەکەوە، چاپیان کردبوو.
ئێستا کە هەژدە ساڵ لەو ماوە ڕادەبرێ و چەن ساڵە لە سنە دەژیم، لەم شارە -لە خوا بە زیاد بێ- زۆر هونەرمەندی بەرز و بە هەستم دیون، کە هەر کام لە کاری خۆیدا، ئەتوانم بێژم هەڵکەوتەن. یەک لەوانە، لاوی دەس نەخشین و زیرەک، کاک «بێهزاد تارا»یە؛ کە هەر ناسیم و چەن کارێکم چاو پێکەوت، کەوتمەوە بیری «پێنج ئەنگوست». لەو لاشەوە بە ناوبژی برای کوردم «علیرضا اشرافی» کە ئێستا بەرپرسی «کانون» لە پارێزگای کوردستانە - سەبارەت بەم نامیلکەیە پێک هاتین کە کەسمان لە کەس بێ و من لە ڕابردوو واز بێنم و ئەوانیش کاریان بە داهاتوو نەبێ. بەم جۆرە «پێنج ئەنگوست» جارێکی تر بە وێنەیەکی تر، ڕووناکی دەبینێتەوە؛ کە هیوادارم منداڵانی خوێن شیرین و لاوانی خۆشەویستمان پەسەندی کەن.

وەک ئەیزانن هەموو دەسێ پێنج قامکی هەس:
تووتە، براتووتە، زەڕنەقووتە، قامکی شادە، قامکەگەورە.

هەبوو نەبوو، دوو دەست هەبوو: یەکێ شین بوو، یەکێ سوور.
قامکەکانی پەنجەی شین، دایم و دەرهەم لێک دوور بوون؛ خۆپەسەند و ناجوور بوون.

قامکە گەورەی ورگ زل،
تەوەزەل و تەپ و فل،
ئەیوت: ئاشنا ناخوازم؛
لە لاوازان جیاوازم.
***
خەنینی ئەهات شادە،
ئەیوت: بەسیە ئیفادە
تۆ ناوت ئەسپێ کوژە،
من ناوم دۆشاومژە.
***
ناز دەکا باڵابەرزە:
کێ وەک من جوان و تەرزە؟
خشڵ و خەمڵ و لەرزانە،
شیاوی باڵابەرزانە.
***
براتووتە -وە بۆڵە-
ئەنگوستیلەی لە کۆڵە
ئێژێ: من دەوڵەمەندم
ئیتر وەچی دەربەندم.
***
تووتەی پۆخەکەی پووتە
کورتەباڵایە، ڕووتە
سەری دەبەر خۆی ناوە
لەم ناوە بێکەس ماوە.
***
پێنج قامکی سوور لەو لاوە
پاڵیان پێکەوە داوە
لە پەنای یەک وەک برا
گشتی قیت ڕاوەستاوە.
***
بە هەرەوەز کار دەکەن
پێکەوە دار بار دەکەن؛
بە هەر قامکێ شین دەگەن
شەپەڵاغەی لێ دەدەن.
***
زلەی شینیان هاتە بەر
چت خوارگە ترش و چۆنەر؟
دایانە بەر پێلەقە
تا لێیان بڕی نەقە.
***
باڵابەرزیان لەم لاوە
لەبەر یەک ئەکێشاوە
دوو لە خوار، دوو لە سەرێ
وەختا بوو جیقی دەرێ.
***
براتووتە ڕووت کریا
ئەنگووستیلەکەی بریا
قیلیان دە ڕووی هەڵساوی
هەر مابوو کونی چاوی.
***
تووتەکەشیان دۆزیەوە
وەک تۆپ دەیانقۆزیەوە
ئەگریا: داڵکە مردم
وڵم کەن، من چە کردم؟
***
تووتە کەفتە سەر زەوین
ئەمجار سوورەکان ڕەوین
شینەکانی هاوماڵی
دڵیان سووزیا وە حاڵی.
***
وتیان: ئێمەی خۆپەسەن
خۆمان خۆمان کردە پەن
هەتا وا لێک بڵاو بین
ئەشێ سەر بێکڵاو بین.
***
لەمەولا یەکتر دەگرین
ئازا دەژین تا نەمرین
کۆڕێکیان بەست وەک برا
پەیمانی یەکبوون درا.
***
سوورە ڕەچاویان کردن
زوو شاڵاویان بۆ بردن
شینەکان وە قینەوە
پێشیان لێ بڕینەوە.
دەسکرا بە گەف کردن
دەگەڵ خۆ بە سەف کردن.
***
شین خۆیان خڕ کردەوە
ناو لەپیان پڕ کردەوە.
سازیان کرد مستەکۆڵە
بۆ ئەستاندنی تۆڵە.
هەروا سوورە و ڕا دەکا
تۆز و خۆڵ بە با دەکا.
***
نەیانزانی پێنج ئەنگوست
یەکتر بگرن دەبنە مست
دەمی زۆردار دەشکێنن
تۆڵەی خۆیان دەستێنن.

